В публикуваната версия на това решение някои от данните са заличени, в съответствие с чл. 55, ал. 4 от ЗЗК, с който не се допуска разгласяването на търговска тайна или друга защитена от закон тайна на страните. Заличените данни са отбелязани с (.......)(.
        РЕПУБЛИКА БЪЛГАРИЯ

ПРЕДСЕДАТЕЛ:

Петко Николов

Александър Александров


     Реджеб Мустафа

ЧЛЕНОВЕ:

Весела Антонова

Диана Хитова

Евгений Иванов

Ненко Темелков

при участието на секретар – протоколиста Милена Чуманова, разгледа в закрито заседание, проведено на 24.11.2009 г., преписка № КЗК –566/2009 г., докладвана от члена на Комисията г-жа Весела Антонова. 


С Решение № 645/30.06.2009г. Комисията за защита на конкуренцията (КЗК) образува производство по преписка № КЗК– 566/01.07.2009г. на основание чл. 38, ал. 1, т. 1 от Закона за защита на конкуренцията (ЗЗК) за разследване на евентуално извършено нарушение по чл. 33, във връзка с чл. 32 и чл. 35  от ЗЗК  от страна на “СИС Индустрийс” ООД.
Повод за производството е излъчван по телевизията рекламен клип на напитката Узаки Зорбас, както и други форми на реклама - печатна реклама, бил-бордове, рекламни листовки и т.н. 

Междувременно Министерство на външните работи е препратило в КЗК копие от вербална нота от посолството на Република Гърция и жалба от Асоциацията на производителите на алкохолни напитки относно продажбата на българския пазар на алкохолна анасонова напитка, с продуктово наименование OUZAKI и търговско наименование ZORBAS. Според гръцката страна лансираната рекламна кампания подвежда потребителя като създава неправилна представа, че става дума за традиционното гръцко питие УЗО. Копие от вербалната нота е препратено в редица български институции, за изразяване на становище и предприемане на съответните мерки от тяхна компетентност. 
От данни в Интернет, става ясно, че същата напитка се произвежда от “СИС Индустрийс” ООД и е обявена като анасонова напитка. Използването на наименование Узаки (в новогръцкия език с наставка –“аки” се използва за умалителна степен на съществителни имена), в комбинация с популярния герой от гръцки произход Зорбас, навежда на мисълта, че се предлага разновидност на популярната гръцка напитка УЗО. Това впечатление се засилва и от използваната в рекламния клип гръцка музика, на чийто фон героите в клипа изпълняват гръцки танц “сиртаки”. На етикета на напитката е поставен и надпис “ела,ела”, за който са използвани букви от гръцката азбука.
 Така описаният рекламен клип е довел до възникване на основателни съмнения за извършено евентуално нарушение по глава седем от ЗЗК и по-конкретно на разпоредбите на чл.33, във връзка с чл. 32 и / или чл.35 от ЗЗК от страна на “СИС Индустрийс” ООД.

С Определение № 622 / 02.07.2009г. , на основание чл. 63, във връзка с чл. 97, ал. 2, във връзка с ал. 1, т. 2 от ЗЗК Комисията за защита на конкуренцията налага временна мярка– спиране разпространението на рекламата, свързана с напитката Узаки Зорбас във всичките й форми на „СИС Индустрийс” ООД. 

В мотивите си към постановения от Комисията акт, се посочва, че цялостното впечатление, което създава рекламното послание, действително насочва към популярното, включително и в България, гръцко питие УЗО. Отделните елементи на рекламата, възприети в тяхната съвкупност, създават сериозен риск от заблуда на потребителите и следователно уврежда техните интереси. Рискът се състои в това, че подведени от рекламното послание, в което сюжетът е изграден изцяло върху елементи от гръцката култура, език и самобитност, потребителите биха закупили напитката Узаки Зорбас с впечатлението, че купуват разновидност на гръцката напитка УЗО. Създаването на погрешно впечатление у потребителите, което може да доведе до пренасочване на тяхното търсене в резултат на заблуда, води до увреждане и на интересите на конкурентите на българския пазар, които произвеждат известната българска напитка „мастика”, както и на търговците, които внасят и продават на българския пазар различни марки УЗО. 

Изтъква се също така, че освен рекламните клипове, излъчвани по ефирните телевизии, които се разпространяват на територията на цялата страна, рекламни табели с изображение на напитката, на фона на част от екстериора на клипа, са разпространени и в заведения за обществено хранене, като се поставят на всяка маса. 

С Определение № 883 / 10.09.2009г., на основание чл. 43, ал. 2, т. 1 от ЗЗК,  Комисията конституира като заинтересовано лице в производството   „Федерация на гръцките производители на дестилирани и спиртни напитки С.Е.А.О.П.”

В хода на проучването по преписката бе установено, че „Ноубъл Графикс” ООД е изготвило рекламната концепция на напитката Узаки Зорбас, поради което с Определение № 884 / 10.09.2009г., на основание чл. 63, във връзка с чл. 32, ал. 2 от ЗЗК, Комисията конституира „Ноубъл Графикс” ООД като страна в производството.

 СТАНОВИЩЕ НА „СИС ИНДУСТРИЙС” ООД

Дружеството счита, че не е извършило нарушение на нормите по глава VІІ от ЗЗК и по-конкретно на чл. 33, във връзка с чл. 32 и чл. 35 от ЗЗК. 

В първоначално изпратеното до Комисията становище от 29.07.2009г.  се посочва, че “СИС Индустрийс” ООД няма никакво отношение към реализираните в страната рекламни кампании на коктейл и спиртна напитка “Зорбас”. Дружеството се е ограничило единствено до производството на напитки, като работи с няколко независими и несвързани с него търговци, които дистрибутират произведените вина и спиртни напитки. Промотирането и рекламата на процесния продукт вероятно е осъществено от някое от тези трети лица.

Ответната страна твърди, че не рекламира посочения продукт и не е възлагала на други лица да осъществяват реклама от нейно име и за нейна сметка. Оперативната самостоятелност при реализиране на рекламни кампании е установена световна практика. Пример за това са почти всички реклами на автомобили в страната, които се осъществяват от български представители, от тяхно име и за тяхна сметка, а не от заводите производители-например: София Франс Ауто АД рекламира “Пежо”, Балкан Стар моторс рекламира “Мицубиши” и т.н.

Посочва се също така, че разликата между анасонова напитка “Зорбас” и напитките “Мастика” и “Узо” е подробно описана в Наредбата за определенията на видовете спиртни напитки, видовете суровини  и технологични операции, правилата за производство на спиртните напитки, разрешените добавки и условията за използването им. Продуктът, етикетиран под името “Зорбас” , се призвежда по чл. 16, ал. 1 от Наредбата, а за останалите напитки има други специфични изисквания и правила. Анасоновата напитка е одобрена от Министерство на икономиката с ТС 4- 2006г.

В последващо становище от 05.10.2009г. “СИС Индустрийс” ООД твърди, че управителят на дружество “Велси 2000” ЕООД е поискал от ответника през лятото на 2008г. да стане негов изключителен дистрибутор, като е изтъкнал довода, че дружеството е ново на пазара на едро на алкохолни напитки, но разполага с финансов ресурс и амбиции да заеме водещо място сред тези търговци в България. Посочва се, че “Велси 2000” ЕООД е поискало възлагането на производство на “ишлеме” на анасонови напитки-спиртна и коктейл по негова  идея, визия и стратегия. Условието е напитките да се произвеждат единствено за “Велси 2000” ЕООД и да се продават на тях или на посочени от тях трети лица.  Същевременно “СИС Индустрийс” ООД няма да има ангажименти по организацията за популяризирането и налагането на продуктите, но от дружеството са предложили рецептура за напитките, както и да използват наименованието “Зорбас”.  В становището се посочва, че на 05.03.2009г. е подписано споразумение между двете дружества, а на 09.03.2009г. и Анекс към него, уточняващ етикетите на продуктите и минималните количества за производството им. От “СИС Индустрийс” ООД твърдят, че върху етикета е фигурирала думата Узаки като след въпрос от тяхна страна какво означава същата, управителят на “Велси 2000” ЕООД е обяснил,че това е старо жаргонно наименование на «анасонлийките», като в Югозападна България така наричат хората, обичащи алкохола. Управителят на “Велси 2000” ЕООД е посочил също така, че преди години е работил с фирма “ Виктория ММ - Мирчо Димитров”, гр. Благоевград и безпроблемно е продавал на пазара анасонови напитки, съдържащи думата Узаки.

В становището се набляга изрично на това, че “СИС Индустрийс” ООД не е имало намерение да извършва реклама на чужди продукти, не е извършвало такава реклама и не е възлагало на трето лице да я изработва или разпространява от името и за сметка на дружеството. Управителят на “Велси 2000” ЕООД изрично настоял в подписаното Споразумение между двете страни, че единствено “Велси 2000” ЕООД ще извършва реклама на продуктите, т.к. те са автори на идеята за продукта, като ще ангажират за тази цел най-добрите ПР специалисти и маркетолози. По молба на “Велси 2000” ЕООД, “СИС Индустрийс” ООД е предоставило контактите си с водещи български медии, както и агенции за медия планиране.

Посочва се, че в последствие между двете дружества настъпва разрив в търговските отношения, относно авторските права върху марката “Зорбас”, т.к. управителят на “Велси 2000” ЕООД  е оспорил правото на ответното дружество да заяви регистрация на търговската марка Зорбас в Патентно ведомство за клас 33-спиртни напитки. На по-късен етап “СИС Индустрийс” ООД преустановява доставките на напитки на “Велси 2000” ЕООД, т.к. управителят на въпросното дружество не се е съобразил с изричното искане да се преустановят всякакъв вид рекламни инициативи по отношение на продуктите “Зорбас”.
СТАНОВИЩЕ ОТ „НОУБЪЛ ГРАФИКС”  ООД

От дружеството посочват, че “Ноубъл Графикс” ООД е рекламна агенция, работеща предимно в сектора на творческите идеи (криейтив) за осъществяване на рекламни кампании за различни продукти /услуги. По силата на възлагателен договор с “Велси 2000” ЕООД, агенцията е разработила 5 творчески концепции за продукта Узаки Зорбас. Освен с предложенията за криейтив на посочения продукт, агенцията не е ангажирана в рекламната кампания, не е участвала в производството на клипа (режисура, изпълнители, заснемане, сценография и пр.) и на останалите медийни носители.

ИНФОРМАЦИЯ ОТ “БОЛКАН  НЮЗ КОРПОРЕЙШЪН” ЕАД

В отговор на писмо, изх. № КЗК-566/14.07.2009г. от дружеството предоставят следната информация.

 Излъчването на процесната реклама в телевизионната програма ”Би Ти Ви” на “Болкан Нюз Корпорейшън” ЕАД е стартирало на 05.06.2009г. и е преустановено на 12.07.2009г.  Рекламата е възложена за излъчване по бТВ от дружество “Велси 2000” ЕООД по силата на Възлагателно писмо от 28.05.2009г.

Рекламата е излъчвана в три различни варианта като клипове с дължини от 47 сек., 32 сек. и 17 сек.

ИНФОРМАЦИЯ ОТ  „НОВА ТЕЛЕВИЗИЯ- ПЪРВИ ЧАСТЕН КАНАЛ” ЕАД
В отговор на писмо, изх. № КЗК-566/14.07.2009г., от дружеството предоставят следната информация.

В качеството си на телевизионен  оператор Нова Телевизия има право да включва в програмата си реклама. Съгласно разпоредбата на чл. 73 от Закона за радиото и телевизията, рекламата и спонсорството се уреждат с писмени договори между радио- и телевизионните оператори и рекламодателя или спонспора. Налице е бизнес споразумение между Нова Телевизия и “СИС Индустрийс” ООД от 14.01.2009г. като видно от медиа плана, приложен към споразумението, периодът на излъчване на рекламния спот е месец юни-месец юли 2009г.

ИНФОРМАЦИЯ ОТ РАДИО “ВЕРОНИКА”
Във връзка с излъчваната реклама “С анасонова спиртна напитка Узаки Зорбас” по Радио Вероника, чийто оператор е “Радио Тангра”  ЕАД, се посочва, че  по силата на Договор № 425/10.06.2009г. рекламната агенция “Медиа Сейлс” ООД, в качеството си на Изпълнител се задължава да осигури излъчването на рекламни материали на “Девел” ООД в ефира на честотите на радио-оператор с наименование на програмата “Радио Вероника”-Радио верига.

Срокът на действие на договора е за период от 16.06.2009г. до 01.08.2009г., в обем от 201 излъчвания в ефир с продължителност 5 сек.

С фактура № 1047/22.06.2009г. е заплатено 50 % от стойността на рекламата, съгласно цитирания договор. Излъчването на рекламата в ефир е за периода от 16.06.2009г. до 01.08.2009г. включително, като спонсорството се излъчва в ефира на радио Вероника, поради липса на декларирано желание за спиране на клипа от страна на “Девел” ООД. През периода на излъчването на спонсорската заставка на възложителя “Девел” ООД, не е променяно съдържанието на звука.
ИНФОРМАЦИЯ ОТ ВЕСТНИК ”НОВИНИТЕ ДНЕС”

В отговор на писмо, изх. № КЗК-566 / 22.07.2009г., от отдел Маркетинг и реклама на вестника представят копие на електронно писмо от маркетинг мениджъра на “СИС Индустрийс” ООД - Весела Калчишкова, с което същата заявава от името на дружеството, че желаят да излязат с каре-визия Зорбас  на страниците на вестника на дати 20.07.2009г.; 22.07.2009г. и 24.07.2009г.  Приложено е изпратено и копие на фактура, удостоверяваща извършваната реклама от АС Медия АД  до “Девел” ЕООД.
ИНФОРМАЦИЯ ОТ ВЕСТНИК ”19 МИНУТИ “

В отговор на писмо, изх. № КЗК-566 / 22.07.2009г., от отдел Реклама на печатното издание представят следната информация.

„Бал Медия” АД в качеството си на собственик на вестник „19 минути” има сключен договор за публикуване на реклама с „Интертрейдинг” ЕООД от 17.07.2009г., по силата на който „Бал Медия” АД се задължава да публикува на страниците на вестника 3 бр. рекламни карета (по едно каре в различни, посочени от възложителя броеве) на продукти, които „Интертрейдинг” ЕООД желае да рекламира. Съгласно договора, видът и съдържанието на рекламата се изготвят от възложителя и се предоставят на „Бал Медия” АД в готов за публикуване вид.

С електронно съобщение от 17.07.2009г. „Интертрейдинг” ЕООД уточнява, че и трите рекламни карета ще бъдат използвани за рекламиране на спиртна напитка с марка Зорбас, както и че същите следва да бъдат публикувани в броевете, съответно на 20.07., 22.07. и 24.07.2009г.

„Бал Медия” АД е изпълнило надлежно своите задължения по договора, като в броевете от 20.07 и 22.07. е публикувало предоставената от възложителя реклама. В изпълнение на договора, от вестника посочват, че ще бъде публикувана рекламата и на 24.07.2009г.

Рекламата, предоставена от „Интертрейдинг” ЕООД на спиртна напитка с марка Зорбас е с еднакъв външен вид и съдържание и за трите броя на вестника.
ИНФОРМАЦИЯ ОТ ВЕСТНИК   „УИКЕНД “

В отговор на писмо, изх. № КЗК-566 от 27.07.2009г., от отдел Реклама и комуникации на вестника предоставят копие на договор за реклама от 17.07.2009г., сключен между “Велси 2000” ЕООД и “Ню Медиа Груп” АД , по силата на който “Ню Медиа Груп” АД в качеството си на изпълнител се задължава да публикува в издавания от него седмичен вестник “Уикенд” рекламни карета и/или рекламни материали по заявка на възложителя “Велси 2000” ЕООД. Приложено е изпратено и копие на медия плана към договора, където е посочена визията на самата реклама , а именно Узаки Зорбас.

ИНФОРМАЦИЯ ОТ МИНИСТЕРСТВО НА ИКОНОМИКАТА И     ЕНЕРГЕТИКАТА

В отговор на писмо, изх. № КЗК-566/30.07.2009г., от Дирекция “Регистриране, лицензиране и контрол” на МИЕ изпращат заверено копие от техническа спецификация ТС 04-2006г. за производство на анасонова спиртна напитка на “СИС Индустрийс” ООД.  

Към месец юли 2009г. в притежаваното от дружеството удостоверение за производство на сприт, дестилати и спиртни напитки № 69 от 21.09.2005г., не са вписани други спиртни напитки с търговска марка “Узаки Зорбас”.

ИНФОРМАЦИЯ ОТ “ФЕДЕРАЦИЯ НА ГРЪЦКИТЕ ПРОИЗВОДИТЕЛИ НА ДЕСТИЛИРАНИ И СПИРТНИ НАПИТКИ С ФИРМА С.Е.А.О.П.”
В отговор на писмо, изх. № КЗК-566/24.09.2009г., от Федерация на гръцките производители на дестилирани и спиртни напитки с фирма С.Е.А.О.П. предоставят следната информация.
В етикета на алкохолната напитка Ouzaki Zorbas /Узаки Зорбас/, не се упоменава наименованието ”мастика”, нито в рекламните кампании, разпространявани в медийното пространство от „СИС - Индустрийс” ООД, България, относно продукта Ouzaki Zorbas /Узаки Зорбас/. 
С произвеждането, рекламирането и разпространяването на българския пазар на алкохолна напитка Ouzaki Zorbas /Узаки Зорбас/ от „СИС- Индустрийс” ООД се нарушава действащото българско законодателство и право на Общността, относно защитеното географско указание „УЗО” („OUZO”) за алкохолната напитка „узо”. Съгласно Регламент (ЕО) № 110 / 2008г. на Европейския Парламент и на Съвета от 15.01.2008г. относно определението, описанието, представянето, етикетирането и защитата на географските указания и за отмяна на Регламент  /ЕИО/  № 1576 / 89 на Съвета,  Република Гърция и гръцките производители са изключителни носители на правото да ползват географското указание „УЗО”  („OUZO”), което гарантира, че продуктът е със страна на произход Гърция и че е носител на традиционните характеристики  за качество на алкохолната напика „узо”, които могат да се постигнат само и единствено в посочената в Регламент № 110 / 2008г. на ЕО страна на произход- Гърция.

Географското указание  „УЗО”  („OUZO”), регистрирано за Гърция, съгласно Приложение ІІІ от Регламент № 110/2008г. на ЕО е правно защитено в случай на някое от следните нарушения:

· при всяка пряка или непряка търговска употреба, отнасяща се до продукти, които не са обхванати от регистрацията, доколкото тези продукти са сравними със спиртната напитка, регистрирана под географското указание, или доколкото такава употреба използва репутацията на регистрираното географско указание;

· всяка злоупотреба, имитация или пресъздаване, дори ако е посочен действителният произход на продукта или ако географското указание  е използвано в превод или е придружено от израз като „като”, „вид”, „стил”, „произведен от”, „с аромат на” или друг сходен термин;

· всяко друго невярно или въвеждащо в заблуждение указание относно източника, произхода, естеството или съществените качества при описанието, представянето или етикетирането на продукта, което може да създаде невярна представа за произхода му;

· всяка друга практика, която може да въведе потребителя в заблуждение по отношение на действителния произход на продукта.

  В становището се посочва ,че „УЗО” е традиционна алкохолна напитка за Гърция. Географското означение „УЗО” за спиртни напитки получава своята първоначална международна регламентация и защита на основание Регламент на Съвета /ЕИО/  № 1576 / 89г. В чл. 1, ал. 3 от Регламента са дефинирани основните характеристики на този вид анасонова спиртна напитка, като едно от задължителните условия е тази анасонова спиртна напитка да е произведена изключително в Гърция чрез примесване на алкохоли, ароматизирани чрез дестилация или накисване на семена от анасон и евентуално от копър, на сакъза, добиван от сакъзово дърво, разпространено на остров Хиос и на други видове ароматни семена, растения и плодове. Този дестилат трябва да е произведен чрез дестилация в традиционен меден аламбик с прекъсване, с капацитет от 1 000 литра или по-малко, и да има алкохолно съдържание не по-малко от 55 об. % и не по-голям от 80 %. Напитката „узо” трябва да е безцветна и със захарно съдържание от 50г/литър или по-малко.

Съгласно Регламент (ЕО) № 110 / 2008 на ЕП и на Съвета от 15.01.2008г., географското указание „узо” се отнася за дестилирана анасонова напитка, със следните характеристики:

„29. Дестилиран anis
a) Дестилиран anis е anis, който съдържа алкохол, дестилиран при наличие на семената, посочени в категория 28, буква а), а когато се отнася до географски указания- ароматна смола и други ароматни семена, растения или плодове, при условие, че този алкохол съставлява най-малко 20 % от алкохолното съдържание на дестилирания anis.

б) Минималното обемно алкохолно  съдържание на дестилирания anis е 35 %.

в)За приготвянето на дестилиран anis могат да се ползват само естествени ароматични вещества и препарати, определени в чл. 1, параграф 2, буква б),i) и в) от Директива 88/388/ЕИО.”
В становището се посочва, че географското означение „мастика” за алкохолна напитка не съществува, съгласно действащото законодателство на Общността. Що се отнася до информацията, поместена върху част от етикета на напитката Ouzaki Zorbas, касаеща произвеждането на напитката по „оригинална рецепта на Димитрис Зорбас от 1953г.”, от Федерацията предоставят следната информация:

Зорбас е типично гръцко фамилно име. Не е установено да е съществувало лице с имена Димитрис Зорбас, още повече същото по някакъв начин да е свързано с производството на напитката Узо.

От друга страна Алексис Зорбас е световно известен литературен герой от произведението на Никос Казандзакис „Зорбас-гръкът”. По романа е адаптиран едноименен филм с участието на Антъни Куин като изпълнител на главната роля, който е придобил широка популярност в световен мащаб. Музиката, използвана във филма и образа на героя са се превърнали в символ на гръцката идентичност.

Използването на фамилията Зорбас, дори и с различно първо име в етикета на продукта, предизвиква асоциация с главния герой от „Зорбас-гръкът”, вероятно това е и търсеният ефект. Асоциацията създава впечатление, че се касае за традиционен гръцки продукт, т.е. представянето на продукта и неговия етикет биха могли да въведат в заблуждение потребителите, че това е традиционната гръцка напитка „узо” с регистрирано географско указание „узо”, като гаранция, че този продукт е произведен в Гърция и притежава действителните качества на този продукт, пряко свързан с държавата на произход.

ИНФОРМАЦИЯ ОТ “НАЦИОНАЛЕН ИНСТИТУТ ЗА ИЗСЛЕДВАНЕ НА ВИНО И СПИРТНИ НАПИТКИ” ЕООД / НИИВСН /

В отговор на писмо, изх. № КЗК-566 / 01.09.2009г., и приложен към него протокол за предоставяне на два броя бутилки от напитката Узаки Зорбас с различно процентно съдържание обемен алкохол за изследване, от НИИВСН предоставят следното становище:

С цел изпитване на двата броя бутилки от процесната напитка с различно алкохолно съдържание, за установяване на състава им, е извършено изпитване за съответствие с изискванията на „Наредбата за определенията на видовете спиртни напитки, видовете суровини и технологични операции, правилата за производство на спиртни напитки, разрешените добавки и условията за използването им”, приета с ПМС № 208 / 09.08.2006г.

При извършеното изпитване се установява следното:

1.Бутилирана напитка OUZAKI ZARBAS, с обявено на етикета алкохолно съдържание 13 об % , изпитана под № 261 в Изпитвателната лаборатория.
1.1. Алкохолно съдържание 13,25 об %

По смисъла на Наредбата, бутилирана напитка OUZAKI ZARBAS, не може да бъде определена като спиртна напитка поради ниското алкохолно съдържание. Съгласно чл. 2, т. 3 на Наредбата, спиртната напитка има минимално алкохолно съдържание 15 об %.

1.2. Газово-хроматографическото определяне на летливите вещества: получените стойности на изпитаните характеристики отговарят на изискванията за етилов алкохол от земеделски произход, който е вложен в напитката.

Бутилираната напитка съдържа анетол, придаващ специфичен аромат и вкус.

2. Бутилирана напитка OUZAKI ZARBAS с обявено на етикета алкохолно съдържание 40 об % , изпитана под № 260  в Изпитвателната лаборатория.
По смисъла на Наредбата отговаря на изискванията за анасонова спиртна напитка, съгласно чл. 16, ал. 1 от Наредбата: минимално алкохолно съдържание 15 об% получена, чрез ароматизиране на етилов алкохол от земеделски произход. 
При извършеното изпитване се установява:

2.1. Алкохолно съдържание 38,25 об %

2.2.Газово-хроматографическо определяне на летливите вещества: получените стойности на изпитаните характеристики отговарят на изискванията за етилов алкохол от земеделски произход, който е вложен в напитката.

2.3. Бутилираната напитка съдържа анетол, придаващ специфичен аромат и вкус на напитката.

3. На етикета на спиртната напитка задължително се вписва „действителното алкохолно съдържание на напитката”.

Обозначава се със символа об%

Термините „градус”, „процент алкохол” се използват само разговорно.

ИНФОРМАЦИЯ ОТ  “ДЕВЕЛ” ЕООД

В отговор на писмо, изх. № КЗК-566/26.08.2009г., от дружеството предоставят следната информация.

“Девел” ЕООД е търговец на едро на алкохолни напитки в България, като предлага всички актуални продукти в тази сфера. След започнатата в медиите реклама на “Узаки Зорбас”, дружеството е проявило интерес към продукта, потърсвайки за контакт производствената база на Винпром Карнобат в с. Венец, община Карнобат, но от там са отговорили, че продуктите от бранда “Зорбас” се продават ексклузивно само на фирма “Велси 2000” ЕООД, гр. София,т.к. са по тяхна идея и визия. След установен контакт с управителя на “Велси 2000” ЕООД, същият е заявил, че продуктите са тяхна идея, че ги представят, разпространяват и рекламират и че са възложили на Винпром Карнобат само производството. По силата на договор, сключен с производителя, последният нямал право да продава на други лица продуктите, освен на “Велси 2000” ЕООД. 

“Девел” ЕООД е приело да препродава продуктите “Зорбас”  на доставни цени, участвайки в част от разходите за рекламата. В тази връзка дружеството е възложило изготвянето на рекламната заставка на Радио Вероника, а от “Велси 2000” ЕООД са одобрили рекламата, която впоследствие е била излъчена.

В отговор на изпратени писма от Комисията, от страна на дружествата “Велси 2000” ЕООД, гр. София и “Интротейдинг”ЕООД не бе получена информация. Причината за това е, че същите не бяха открити на посочените седалища и адреси на управление.

В последствие, с придружително писмо, изх. № КЗК-566 / 26.08.2009г. до 02 РУ на МВР, гр. Варна, бе направен отново опит за контакт с “Интротейдинг”ЕООД, чийто адрес на управление е посочен като гр. Варна. С писмо, вх. № към КЗК-566 / 04.09.2009г. от 02 РУ на МВР, гр. Варна обясняват, че след извършена проверка от органите на реда, се е установило че лицето Георги Дичев - управител на въпросното дружество отдавна не живее на този адрес като наемател и след напускането си не е оставил данни за новото си местонахождение.

С придружително писмо, изх. № КЗК-566 / 26.08.2009г. до 06 РУ на МВР , гр. София бе направен последващ опит за контакт и с дружеството „Велси 2000” ЕООД.  С писмо, вх. № към КЗК-566 / 11.09.2009г. от 06 РУ на МВР, гр. София посочват, че след извършена проверка от тяхна страна, се  е установило, че лицето Светослав Минков - управител на цитираното дружество не живее и  никога не е живял на посочения адрес. На същия този адрес, посочен като седалище на „Велси 2000” ЕООД, никога не е имало офис на фирма. Към дата 28.09.2009г. от направена справка в ТР е открит нов адрес и седалище на дружеството – в гр. Казанлък. Изпратено е ново писмо на посочения адрес, което обаче не бе получено. При  опит за провеждане на разговор с управителя на „Велси 2000” ЕООД - Светослав Минков, същият обясни, че действително това е настоящият адрес на дружеството, обещавайки  да окаже съдействие. Такова обаче, до настоящия момент не е осъществено. 

ФАКТИЧЕСКА ОБСТАНОВКА
І. Идентификация:
1. “СИС Индустрийс” ООД, гр. София, ЕИК 040275584 е  със седалище и адрес на управление: гр. София 1421, област София ( столица) , община Столична, ул. “Джеймс Баучър” № 77, ет.2  и с предмет на дейност: вътрешна и външна търговска дейност, производство и реализация на стоки и услуги, хотелиерство, ресторантьорство, специфични външноикономически операции, инженерингова, лизингова, рекламна , маркетингова, брокерска, транспортна, спедитиорска, консултантска, туристическа, предприемаческа дейност, посредничество, представителство, агентство на български и чуждестранни физически и юридически лица, друга стопанска дейност, незабранена със закон, производство и бутилиране на вина, спирт , спиртни напитки и търговия с тях, преработка / печене/ на сурово кафе на зърна, пакетиране и търговия с кафе, производство, преработка и търговия със селскостопанска продукция.
Управител на дружеството е Рени Михайлова Стайкова.


2.“Ноубъл Графикс” ООД, гр. Димитровград, ЕИК 126557114 е със седалище и адрес на управление : гр. Димитровград 6400, община Димитровград, област Хасково, ул. “Втори Септември” № 4 и с предмет на дейност: дизайн, графичен дизайн, маркетинг и реклама и други консултантски услуги.


Управител на дружеството е Светлин Йорданов Стоев.


3. Федерация на гръцките производители на дестилирани и спиртни напитки с фирма “С. Е. А. О. П”е сдружение с нстопанска цел, основано и функциониращо съгласно законите на Република Гърция, регистрирано под № 9734 / 2005г., със седалище и адрес на управлиение : Република Гърция, Атина, ул. “Марину Антипа” № 86-88, 163 46 Илиуполи. 

Сдружението се представлява от Харилаос Маврикис.

ІІ. Установени факти:

1. “СИС Индустрийс” ООД  е производител на алкохолни напитки и в частност на спиртна алкохолна напитка и коктейлна разхладителна  напитка с марката “Зорбас”.

2. На 12.01.2007г. е издадена техническа спецификация ТС-04-2006г. от Министрество на икономиката и енергетиката за производство на анасонова спиртна напитка на името на “СИС Индустрийс” ООД
.

3. Представено е Споразумение от “СИС Индустрийс” ООД, за което се твърди, че е сключено на  05.03.2009г. между “СИС Индустрийс” ООД  и “Велси 2000” ЕООД, по силата на което “СИС Индустрийс” ООД се задължава да произведе анасанова спиртна напитка и коктейл под бранда “Зорбас”, като произведените напитки ще бъдат етикетирани и опаковани съгласно одобрена от “Велси 2000” ЕООД визия. 
Съгласно т. 9 от Споразумението “Велси 2000” ЕООД ще рекламира напитките, от свое име и за своя сметка, със средства и по начини, каквито намери за добре, като “СИС Индустрийс” ООД  няма право да извършва каквито и да е било рекламни или други маркетингови дейности на описаните напитки

В Анекс от 09.03.2009г. към посоченото Споразумение страните договарят количествата продукция, която следва да бъде произведена в срок до 31.07.2009г. Същевременно обаче, липсват данни за конкретни цени на продуктите, в т.3 от Анекса се споменава единствено, че “Цената на продуктите, посочени в т.2, на която “Велси 2000” ЕООД ще закупува, ще бъде формирана въз основа на прроизводствените разходи на производителя, увеличени с печалба не повече от 10 (десет) %.” 
4. На 04.05.2009г. е сключен договор между “Велси 2000” ЕООД и “Ноубъл Графикс” ООД, по силата на който “Ноубъл Графикс” ООД в качеството си на рекламна агенция се задължава да изработи криейтив предложения за производството на аудиовизуални и/или печатни рекламни продукти за осъществяване на рекламната кампания на продукта Узаки Зорбас.    В Приложение № 1 към договора, озаглавено „BRIEF За комуникационната кампания на нов продукт, включваща ATL& BTL” се посочва като описание на проекта и цел „ ...отваряме нова категория алкохолна напитка в България- Узаки. Искаме напитката да изглежда като вносен - гръцки скъп продукт, т.е. като истинско гръцко Узо.”

Като едни от маркетинговите и комуникационни цели е записано:
·  „Да привлечем вниманието на хората, които пият мастика, но биха искали да си купуват Узо, но нямат пари за по-скъпи продукти”

·  „Да привлечем вниманието и на хората любители и почитатели на узо. Да ги накараме да повярват в нашия продукт, като им предложим качество аналогично на гръцкото, но на много по-добра цена.”
В разработката на комуникационната стратегия се посочва:

· „Да се използват силни асоциативни за узото елементи- разхлаждане, лед, кристали, море, музика, купон, приятели, хумор”.
· „Комуникацията да създава усещане, че продуктът е вносен (гръцки) и в същото време по-масов.”

Като една от ключовите асоциации, които процесният продукт следва да провокира се посочва :

·  „Гърция, сиртаки”
4.1. В подкрепа на посочения договор, сключен с “Велси 2000” ЕООД, от “Ноубъл Графикс” ООД прилагат на електронен носител всички изработени от рекламната агенция криейтив предложения във връзка с изготвянето на рекламата  на напитката Узаки Зорбас. Същите са обект на обстоен анализ в правните изводи на настоящото решение.
5. На  14.01.2009г.  е сключено Бизнес споразумение между Нова телевизия и Диема  ТВ от една страна и “СИС Индустрийс” ООД от друга , представлявано от Весела Калчишкова – Маркетинг директор на  дружеството. Предмет на споразумението е купуване на рекламно ефирно време от страна на ответното дружество по Нова, Диема, Диема 2 и Диема фемили за периода 1 януари - 31 декември 2009г. 

Към Споразумението от страна на Нова телевизия е приложен медиа плана на излъчения рекламен спот на напитката Ouzaki Zorbas, обхващащ  периода 05.06.-12.07.2009г.

Като клиент в медия плана е посочено “СИС Индустрийс” ООД.
6. На 28.05.2009г., с писмо „Велси 20000” ЕООД възлага на рекламен агент- „Пиеро 97 МА” АД да закупува и преговаря от името на „Велси 20000” ЕООД и за своя сметка време за излъчване на телевизионна реклама в програмата на националната телевизия бТВ на напитката Ouzaki Zorbas, mixed drink. Възлагателното писмо е със срок на валидност 31.12.2009г. От приложената от бТВ справка е видно, че излъчването на процесната реклама по бТВ стартира на 05.06.20009г. и продължава до 12.07.2009г.

7.  На 10.06.2009г. е сключен възлагателен Договор № 425 между „Медиа Сейлс” ООД и „Девел” ЕООД със срок на действие до 01.08.2009г. Съгласно договора,    (.....) *
. 

Към дата 20.07.2009г. излъчването на процесната реклама продължава поради липса на декларирано желание за спиране на клипа от страна на „Девел” ООД.

 8. На 08.07.2009г. с писмо, изх. № КЗК-566/08.07.2009г., „СИС Индустрийс” ООД е уведомено за постановеното от Комисия за защита на конкуренцията Определение № 622 / 02.07.2009г.
, с което на дружеството се   налага временна мярка спиране разпространението на рекламата на напитката Узаки Зорбас и задължение да преустанови разпространението на процесната реклама във всичките й форми.

9. На 17.07.2009г. е сключен възлагателен договор между „Интротейдинг” ЕООД, гр. Варна и „Бал Медия” АД. В качеството си на собственик на вестник „19 минути” и по силата на договора, „Бал Медия” АД се задължава да публикува на страниците на вестника 3 броя рекламни карета (по едно каре в различни, посочени от възложителя броеве) на продукти, които „Интротейдинг” ЕООД желае да рекламира. С електронно съобщение от 17.07.2009г. „Интротейдинг” ЕООД уточнява, че и трите рекламни карета ще бъдат използвани за рекламиране на спиртна напитка с марка Зорбас, както и че същите следва да бъдат публикувани в броевете съответно на 20.07, 22.07. и 24.07. 2009г. 

10.  На 17.07.2009г. Весела Калчишкова - Маркетинг Мениджър на “СИС Индустрийс” ООД изпраща до редакцията на вестник “Новините днес” електронно писмо, в което посочва : „...бихме искали да излезем ¼ каре 204.6мм/111.4ммм в „Новините днес” на датите 20.07, 22.07., 24.07. с визия Зорбас”. В приложената от редакцията на в. „Новините днес” фактура,
 касаеща рекламата на напитката „Зорбас” като получател фигурира дружеството „Девел” ЕООД.

11. На 17.07.2009г.  е сключен договор между „Велси 2000” ЕООД и „Ню Медиа Груп” АД, издател на вестник „Уикенд”. Съгласно договора, в качеството си на изпълнител „Ню Медиа Груп” АД се задължава да публикува в издавания от него седмичен вестник „Уикенд” рекламни карета и/или рекламни материали по заявка на възложителя. Към приложения медиен план  е видно, че в броевете от 23.07.; 30.07.; и 06.08.2009г. е публикувана рекламата на напитката Узаки Зорбас. 

12. На 30.07.2009г., с писмо изх № КЗК-566/30.07.09г., “СИС Индустрийс” ООД е уведомено, че с Решение № 812/28.07.2009г. на Комисията за защита на конкуренцията му е наложена  имуществена санкция за неизпълнение от негова страна на постановената с Определение № 622 / 02.07.2009г временна мярка.

Към свое следващо становище, представено на 05.10.2009г.,  “СИС Индустрийс” ООД прилага копие на Протокол от 09.07.2009г.,  в който се посочва, че на проведена среща между “СИС Индустрийс” ООД и “Велси 2000” ЕООД, управителката на ответното дружество е изтъкнала неблагоприятните правни последици,  за представляваното от нея дружество, породени от  постановяване на Определение № 622 / 02.07.2009г. на КЗК и е, считано от 09.07.2009г. да се преустановят всички форми на реклама на продуктите анасонова спиртна напитка и коктейл Зорбас. От своя страна управителят на “Велси 2000” ЕООД изрично е декларирал, че от 09.07.2009г. ще спре излъчването и разпространението на всякакви реклами, съдържащи бранда “Зорбас”.
13. На 20.11.2009г. с писмо, вх. № към КЗК-566 / 20.11.2009г., от страна на “СИС Индустрийс” ООД са предоставени допълнителни доказателства, от които според дружеството е видно, че то не е рекламодател на процесната реклама на продуктите Узаки Зорбас. В тази връзка са приложени:

13.1. Кореспонденция между “СИС Индустрийс” ООД и “ Нова телевизия-Първи частен канал”, в която от посочената медия събщават, че наред с представеното копие от Бизнес споразумение сключено между телевизията и “СИС Индустрийс” ООД, от 14.01.2009г., медията има сключен договор и с рекламна агенция “Пиеро 97 МА”  АД от 01.01.2009г. Представено е копие на Възлагателно писмо
, по силата на което “Велси 2000” ЕООД възлага на “Пиеро 97 МА” АД да преговоря и закупува от негово име телевизионна реклама на продуктите Ouzaki Zorbas mixed drink по “Нова телевизия-Първи частен канал” и “Диема вижън” ЕАД, както и 4 броя фактури
 за извършени плащания за излъчената процесна  реклама, осъществени от “Пиеро 97 МА” АД и сертификати за излъчване на рекламата по Нова телевизия, където като рекламодател е посочено “Велси 2000“ ЕООД.

13.2. Кореспонденция между “СИС Индустрийс” ООД и “Медия сейлс” ООД, в която управителят на “Медия сейлс” ООД посочва, че “СИС Индустрийс” ООД не е страна по договора с “Медия сейлс” ООД или с “Радио Тангра”.

13.3 Извлечения от Търговския регистър на Апис 6 на фирмени досиета на осем дружества, от които е видно, че лицето Рени Михайлова Стайкова участва в четири от тях като управител и / или собственик в тях, а седалищата и адресите на управление на всички тези дружества съвпадат с този на “СИС Индустрийс” ООД. Между тях не фигурира „Девел” ЕООД
13.4. Копие на Сертификат за излъчване на реклама по bTV от 06.08.2009г. на търговска марка Ouzaki Zorbas, където като рекламодател е посочено дружеството “Велси 2000” ЕООД.

13.5. Копия на фактури за извършени плащания от страна на “Велси 2000” ЕООД и “Пиеро 97 МА” АД за реклама на продуктите Ouzaki Zorbas в преса и на билбордни съоръжения.

13.6. Болнични листи и копия на справки от НОИ, от които е видно, че лицето Весела Калчишкова не упражнява трудовите си задължения от 07.04.2008г. 

14. С писмо, вх. № към КЗК-566 / 23.11.2009г., от страна на “Велси 2000” ЕООД е депозирана молба, с която дружеството отправя искане да бъде конституирано на основание чл. 43, ал. 2, т. 1 от ЗЗК като заинтересовано лице по преписката или на основание чл. 95, във връзка с чл. 32 от ЗЗК -конституирано като ответник по преписката. Като мотив се посочва, че “Велси 2000” ЕООД е автор на идеята за производството на продуктите Узаки Зорбас, на маркетинг стратегията и че е изключителен рекламодател на произвежданите рекламни кампании. В допълнение дружеството представя копие на Възлагателен договор с “Пиеро 97 МА” АД от 29.05.2009г. 

15. С Протоколно определение № 1979 от 24.11.2009г. Комисия за защита на конкуренцията отказва да конституира като страна в производството “Велси 2000” ЕООД. 

16. На 24.11.2009г. в открито заседание по преписката е представено допълнително писмено становище от страна на „Федерация на гръцките производители на дестилирани и спиртни напитки С.Е.А.О.П.”, което е взето предвид в последващия правен анализ.

ПРАВНИ ИЗВОДИ
По чл. 29 от ЗЗК 
За да се изследва и докаже осъществяване на който и да е от конкретните състави на нелоялна конкуренция, е необходимо да бъдат установени  кумулативно посочените в чл. 29 от ЗЗК елементи, а именно: наличие на стопанска дейност; отношения на конкуренция между страните по преписката и  действие или бездействие, противоречащо на добросъвестната търговска практика, което уврежда или създава опасност от увреждане интересите на конкурентите в отношенията помежду им. 
Наличието на отношения на конкуренция между страните по спора е елемент, който не подлежи на изследване в случаите, в които производството е образувано служебно и по него няма насрещни страни. 

В настоящото производство безспорно бе установено, че ответната страна “СИС Индустрийс” ООД е предприятие по смисъла на § 1, т. 7 от ДР на ЗЗК, което осъществява стопанска дейност, свързана с производството и продажбата  на спиртни напитки на територията на страната. Доколко действията на ответника се осъществяват в противоречие с добросъвестната търговска практика и увреждат или могат да увредят интересите на конкурентите, в отношенията помежду им, следва да се направи с оглед специалните разпоредби на чл. 33 и чл. 35, доколкото е възникнало основателно съмнение за евентуално нарушение в Решение № 645/30.06.2009г. на КЗК, с което се образува производството по настоящата преписка.

Преди да се разгледа по същество характера на процесната реклама следва да се отбележи, че в хода на текущото производство, от страна на “СИС Индустрийс” ООД бяха отправени твърдения, че извършваната в медиите реклама на продукт с наименованието „Зорбас” представлява реклама на разхладителна напитка-коктейл, произведена при 13 обемни % алкохолно съдържание, като произвежданата от дружеството напитка коктейл няма нищо общо нито със спиртна напитка Зорбас, нито с дестилацията на анасон. 

При извършеното от Комисията разследване, не бе установено такава коктейлна напитка „Зорбас” да се предлага в търговската мрежа, въпреки че единична мостра от такава напитка бе предоставена за изследване и анализ от “СИС Индустрийс” ООД. Независимо от това обаче, Комисията счита това обстоятелство за ирелевантно, доколкото видът, в който същата е произвеждана и разпространявана изцяло копира този на спиртната напитка Узаки Зорбас. 

С оглед на изложеното, последващият анализ ще се съсредоточи  единствено и само върху естеството и характера на самата реклама. 

По чл. 33 от ЗЗК
Действащият ЗЗК въвежда заблуждаващата реклама, като една от формите на нелоялна конкуренция, която е забранена поради негативния ефект, който оказва или може да окаже, както върху отношенията между конкурентите, така и върху икономическото поведение на потребителите. В защита на тези комплексни интереси, законодателят е създал правна рамка, целяща да ограничи рисковете и негативите от разпространението й. В чл. 32-33 от ЗЗК е уредена общата забрана за заблуждаваща реклама, изцяло хармонизирана с европейските норми, като въвежда в националното законодателство разпоредбите на Директива 2006/14/ЕО на Европейския парламент и Съвета относно заблуждаващата и сравнителната реклама. 

Съгласно легалната дефиниция, дадена в чл. 33, ал. 1 от ЗЗК, заблуждаваща е всяка реклама, която по какъвто и да е начин, включително по начина на нейното представяне, подвежда или може да подведе лицата, до които е адресирана или достига, и поради това може да повлияе на тяхното икономическо поведение или по тези причини нанася или може да нанесе вреди на конкурент. С визираната разпоредба, се цели да се ограничат действията на предприятията при създаването и разпространението на реклами, с цел да се избегнат рекламни послания, които изнасят неверни твърдения, използват неясни послания, които премълчават или преувеличават информация, която достига до крайния потребител. 
За да е осъществен съставът на нормата на чл. 33, ал. 1 е необходимо  преди всичко да се установи наличието на реклама по смисъла на § 1, т. 11 от ДР на ЗЗК. Съгласно дефиницията, „реклама” е всяко съобщение във връзка с търговия,  занаят или професия, което има за цел да насърчи реализацията на стоки или услуги, включително на недвижими имоти, права и задължения. Безспорно излъчените клипове на напитката Узаки Зорбас по телевизията и радио ефира, както и промотирането й посредством публикувани карета в пресата, билд-бордове, рекламни табели и Интернет имат рекламен характер и целта им е популяризиране на съответния продукт. 

Доколко обаче процесната реклама води до заблуждение, следва да се анализира с оглед кумулативното наличие на няколко елемента.

На първо място, с оглед начина на въздействие и представяне на рекламното послание, същото следва да е адресирано или предназначено за адресиране към крайните потребители. В конкретната хипотеза рекламната кампания е осъществена чрез различни форми, всяка от които достига до неограничен кръг потенциални потребители. Така например освен рекламните клипове, излъчени по ефирните телевизии и радио-станции, разпространяващи се  на територията на цялата страна, рекламата на продукта се е осъществявала и посредством публикации в пресата на рекламни карета, a рекламни табели с изображение на напитката, на фона на част от екстериора на клипа, са разпространени и в заведения за обществено хранене, които се поставят на всяка маса. Доколкото това са места, където се извършва пряка консумация на храни и напитки, наличието на подобни рекламни табели привлича вниманието на посетителите извън стандартното меню и представлява ефективен начин за промотирането на напитката. Не е спорно по преписката, че билд-бордове с аналогично изображение са били разположени на територията на цялата страна, както по основните пътни артерии, така и в редица населени места.

На следващо място рекламата обективно трябва да е в състояние да заблуди съществена част от потребителите. Това е така, защото само по себе си увреждането на интересите на конкурентите в хипотезата на чл. 33 може да настъпи единствено чрез заблуждение на потребителите, което повлиява икономическото им поведение. 

Комисията, след анализ на всички установени форми и елементи на рекламите на напитката “Узаки Зорбас” приема, че цялостното впечетление, което създава процесното рекламно послание, насочва към популярното и в България гръцко питие УЗО.  В случая, се касае за една от хипотезите на заблуждаваща реклама, която се отнася до същността на дадената стока, по-конкретно до вида, изработката, състава, начина на производство и най-вече на географския и търговски произход. Тъй като това са основни характеристики на всяка стока/ услуга, те играят и най-голяма роля при взимането на решение за покупка, поради което всяка заблуда по отношение на тях или потенциална опасност за възникване на заблуда следва да се приема за съществена. 

Процесната реклама е базирана изцяло като сюжет и замисъл върху елементи от гръцката култура, език и самобитност. В аудио-визуалния си вариант, същата е озвучена с известната гръцка музика “сиртаки”, придружена с едноименния национален грацки танц към нея, които пряко кореспондират  с наименованието на самата напитка и по-конкретно името Зорбас. За музикален фон на клипа е използвана популярната мелодия от филма ”Зорбас-гръкът” и както тя, така и главният герой Зорбас са се превърнали в един от символите на гръцката идентичност. 

На следващо място следва да се отбележи, че действието в процесния рекламен спот на напитката Узаки Зорбас се развива в обстановка, силно напомняща гръцкия бит и традиции. Основният водещ мотив на рекламата: „Узаки Зорбас – ела, ела” е граматически изписан (снимка № 1) и фонетично произнасян на гръцки език. Неслучаен е и изборът на  цветови фон в клипа, преобладаващ  в синьо и бяло, които са традиционните цветове на Гърция, присъстващи и в един от националните държавни символи на страната - нейния флаг. 


Впечатление правят и етикетите на напитката Узаки Зорбас. Те са решени в същата цветова - синьо-бяла гама (снимка № 1), като в центъра е позиционирана рисунка в кръг, представляваща символ на гръцкия Акропол, а под нея е изписано на английски език „traditional product”. 

В допълнение на задната част на етикетите е отбелязано, че и двете напитки са произведени по оригинална рецепта на Димитрис Зорбас от 1953г.  Посоченото име е с гръцки корен, фамилията е идентична с тази на един от най-популярните гръцки литературни герои и очевидно цели да създаде представата, че лицето, създало „Узаки Зорбас” е грък и съответно самата напитка също е гръцка. Доказателства в подкрепа на това, че действително е съществувала такава историческа личност и по-конкретно, че въз основа на нейна автентична гръцка рецепта ответното дружество е създало своята напитка - липсват. 

Като допълнителен аргумент, подкрепящ извода на Комисията за обичайната асоциация, която предизвикват отделните елементи, използвани в рекламния клип на процесната напитка, може да послужи и следната извадка от сп. „Бакхус” – специализирано издание с утвърдена репутация в областта на изисканото хранене (гурме) и вината
:

„Узото е един от най-ярките символи на Гърция
Едва ли е случайно, че именно узото символизира толкова силно Гърция и гръцката душа. Асоциацията, която предизвиква узото, е спокойствие, синьо небе и слънце. Едва ли има по-типична гръцка картина от приятели на маса пред заведение на фона на белите къщи със сини капаци ...”.
Въз основа на изложеното е очевидно, че търсеният ефект от рекламното послание е един - да създаде асоциативна представа у потребителите, че се касае за гръцка анасонова спиртна напитка със защитено географско наименование Узо. Този извод се потвърждава категорично и от проектите на  процесната реклама, приложени към договора за нейното изготвяне
. 

Така поднесена, рекламата води до повишаване атрактивността на представената напитка в съзнанието на потребителите, създавайки погрешна представа за нейния произход, естество и качества, което неминуемо оказва негативно въздействие върху пазара. Това въздействие се изразява в опасността от пренасочване на търсенето, което води до увреждане не само на интересите на гръцките производители на напитката Узо и търговците, които я внасят и продават на територията на България, но и на интересите на конкурентите на българския пазар, които произвеждат българската напитка „мастика”. 

Като допълнителен аргумент, подкрепящ извода за това, че е възможно да настъпи увреждане на интересите на българските производители на мастика, следва да се посочи и фактът, че върху част от гърлото на процесните бутилки има поставено допълнително картонче, върху което е описан начинът на употреба на напитката. Посочените три условия: - „на стайна температура, не се охлажда във фризера, не се пие на кристали” целят от една страна допълнително да разграничат анасоновата напитка от мастиката, която обичайно се консумира именно охладена и „на кристали” и от друга да наблегнат още повече на идентичността с гръцката напитка УЗО, която се консумира точно по описания върху картончето начин. В допълнение на това, след изброените три условия има бележка „виж примерна рецепта на гърба”. На задния етикет на бутилката, към който е тази препратка присъства следното указание „Сервира се в тесни високи чаши, консумира се разредено с вода или лед, не на кристали”. Това указание преповтаря начините на консумация и от него става ясно, че дори бутилките, върху които не е поставено допълнително картонче или същото е паднало (доколкото отделянето му от бутилката е лесно) отново съдържат информация отъждествяваща напитката с гръцко УЗО. 

В същото време Наредбата за означаване и търговско представяне на вината, спиртните напитки и продуктите от грозде и вино
 съдържа ясни указания (чл. 51, ал. 1) за търговските наименования на спиртните напитки, които кореспондират с използваните суровини за приготвянето им. Според тази Наредба допустимите наименования за случая са „анасонова спиртна напитка” или „мастика”, които, ако бяха коректно посочени, биха кореспондирали с добросъвестното поведение. В чл. 62 от същата Наредба е посочено, че като индикация за начина на ползване на спиртните напитки преди хранене, може да се използва думата „аперитив”, което да замени индикацията „спиртна напитка” в тази й част и което пренесено в конкретния случай би звучало като „анасонов аперитив” вместо „анасонова спиртна напитка”.

Комисията счита, че обясненията, свързани със смисловото съдържание на употребената дума „Узаки”, предложена по твърдение на “СИС Индустрийс” ООД от “Велси 2000” ЕООД, са голословни, неубедителни и неподкрепени с доказателства. Според “Велси 2000” ЕООД думата “узаки” представлявала старо жаргонно наименование на „анасонлийката”. Комисията намира, че думата „узаки” за всеки средно интелигентен гражданин създава асоциация с гръцката напитка Узо. На още по-силно основание, тази асоциация следва да е очевидна за един дългогодишен и утвърден на пазара производител на алкохолни напитки, какъвто е „СИС Индъстрийс” ООД. Дори да се приеме за вярно, че думата „узаки” е старо жаргонно наименование на „анасонлийката”, Комисията не може да приеме като оневиняващ аргумент ползването на жаргонни думи или изрази, особено когато такива се използват за официално обозначаване на продукт, и когато асоциирането им с друга, известна на българския потребител гръцка напитка е ноторен факт. Съображенията за отхвърляне като несъстоятелни и на твърденията относно това, че в Южна България така били наричани „хората обичащи алкохол” са аналогични. 

Веднъж отчела заблуждаващия характер на процесната реклама, на следващо място Комисията изследва въпроса за субектите, които носят отговорност за нейното създаване и разпространение. Законът предвижда изрично в чл. 32, ал. 2 от ЗЗК, че отговорност за заблуждаваща реклама носят както рекламодателят, така и рекламната агенция, спомогнала за изготвянето на рекламата. Разширяването на кръга от отговорни лица цели да повиши превантивния контрол, който всеки участващ в рекламния процес може да осъществи на своето ниво. Чрез въведената паралелна отговорност - рекламодател (независимо дали е търговец или производител), който в желанието да промотира продукта си е склонен да наруши законовите ограничения, може и следва да бъде възпрян от рекламната агенция, на която е възложено изготвянето на рекламата.

   С оглед на това Комисията конституира
 като ответна страна в производството и „Ноубъл Графикс” ООД - дружеството, изготвило идейния проект за рекламата на Узаки Зорбас. 
По отношение на „Ноубъл Графикс” ООД

Със сключения на 04.05.2009г. договор между “Велси 2000” ЕООД и “Ноубъл Графикс” ООД, за рекламната агенция възниква задължението да изработи криейтив предложения за производството на аудиовизуални и/или печатни рекламни продукти за осъществяване на рекламната кампания на продукта Узаки Зорбас.  В Приложение № 1 към договора, съставляващ проект на това как най-общо следва да изглежда рекламата на спиртната напитка,  е посочено подробно, че целта на проекта е да създаде впечатление у потребителя, че Узаки Зорбас е вносен скъп гръцки продукт като истинско гръцко Узо. В концепцията се посочва и аудиторията от клиенти, към които най-вече следва да  бъде отправено рекламното послание, а именно - любители и почитатели на узо, които не разполагат със средства за тази по-скъпа напитка. Доказателство в подкрепа на това, че “Ноубъл Графикс” ООД активно е  участвало в изготвянето на процесната реклама, е факта, че същото, съгласно договорните си задължения, създава няколко криейтив предложения за рекламни послания на продукта Узаки Зорбас. От приложения от рекламното студио електронен носител, съдържащ всички изготвени криейтив предложения, е видно следното:

1. Сюжетът на всяко едно предложение кореспондира с елементи от гръцката култура и традиции - таверна,  гръцка салата, танц-сиртаки и т.н.;

2. Основен водещ мотив във всяко едно от предложенията е музиката, заимствана от филма „Зорбас-гръкът”;
3. Примерните слогани, които агенцията разработва към съответните предложения съдържат послания като:

- „Узаки Зорбас - Калимера!”;
- „Узаки Зорбас - Ясо!”;

- „Узаки Зорбас - лято в ритъма на сиртаки”;

- „Узаки Зорбас - духът на Гърция”.

Прави впечатление и един от примерните слогани „Узаки Зорбас - вече в България”. Това послание създава най-натрапчиво погрешната представа, че въпросната напитка е вносна и едва сега потребителят ще има възможността да я опита. Въпреки, че това заключително послание, не бе установено да е използвано в тиражирания рекламен клип, Комисията го взема предвид и анализира в настоящото решение само като допълнителна илюстрация на ясно изразеното и недвусмислено намерение на рекламната агенция да оприличи процесната напитка Узаки Зорбас с продукт от гръцки произход, чийто вкусови качества са идентични с тези на напитката Узо. 
Ирелевантен е фактът, че “Ноубъл Графикс” ООД не е участвало в разпространението на процесната реклама, доколкото е достатъчно то да е участвало в процеса на изготвянето на същата, което, съгласно чл. 32, ал. 2 от ЗЗК, е достатъчно да ангажира неговата отговорност. Няма данни, че агенцията е отказала да изработи така зададената визия в договора за реклама. Нещо повече, тя изготвя няколко нейни варианта, изцяло придържащи се към създадената вече концепция за това как трябва да изглежда същата. Тези действия от страна на рекламната  агенция противоречат на закона и представляват сами по себе си нелоялно поведение. Дори да се предположи, че даден производител или търговец не е наясно с нормативната уредба и ограниченията относно рекламата (въпреки че незнанието на закона не извинява никого), се очаква, че рекламната агенция, която по занятие се занимава  с изготвянето на реклами, следва добре да познава нормативните изисквания и дейността й следва да включва консултиране на клиентите относно същите. Дори в случай, че рекламодателят не е склонен да приеме дадения му съвет, рекламната агенция, носейки самостоятелна отговорност за евентуално нарушение на ЗЗК, е следвало да откаже изготвянето на рекламата, водеща до заблуда, като по този начин предпази всички участници на пазара - както крайни потребители, така и останалите конкуренти, от едно недобросъвестно поведение. В конкретния случай обаче, вместо да се противопостави на едно очевидно недобросъвестно поведение, рекламната агенция, чрез изготвените от нея идейни проекти, е допринесла в съществена степен за създаването на рекламна кампания, която изцяло и недвусмислено е целяла да създаде погрешна представа за рекламирания продукт по отношение на неговия географски произход и съществените му характеристики. Без значение в случая е, че прякото изработване на рекламния клип и снимките са извършени от друго или други лица. Последните са действали в изпълнение именно на идейните проекти на „Ноубъл графикс” ООД, което следва да понесе самостоятелна отговорност за извършеното от него нарушение.   

Въз основа на изложеното, Комисията приема, че от страна на “Ноубъл Графикс” ООД е осъществен съставът на нарушение по чл. 32, ал. 2, във връзка с чл. 33, ал. 1 от ЗЗК.

По отношение на „СИС Индустрийс” ООД

В производството по настоящата преписка от страна на ответното дружество - производител на спиртна и коктейлна напитки Узаки Зорбас, бяха изложени множество твърдения, целящи избягване на отговорността във връзка с извършеното нарушение. 
Дружеството последователно издигна няколко защитни тези. 
В първоначалното си становище от месец юли 2009г.,  “СИС Индустрийс” ООД твърди, че няма участие в рекламния процес на създадения от него продукт, като твърди, че то е единствено производител на напитката, като работи с няколко независими и несвързани с него търговци, които дистрибутират неговата продукция и „промотирането и рекламата на процесния продукт вероятно е осъществено от някое от тези трети лица”.

На по-късен етап от производството, в свое допълнително становище от месец октомври 2009г. дружеството изтъква, че производството на процесната напитка “Узаки Зорбас” всъщност е възложено от трето дружество „Велси 2000” ЕООД, което, според твърденията на “СИС Индустрийс” ООД, имало “амбиции да заеме водещо място” на пазара на едро на алкохолни напитки. Представено е и споразумение, сключено  между двете дружества от 05.03.2009г.

Комисията, след като анализира всички събрани по преписката доказателства в тяхната съвкупност, счита че представеното като доказателство споразумение не следва да се бъде кредитирано. 

На първо място прави впечатление противоречието между изложеното в първото писмо становище на “СИС Индустрийс” ООД, в което изобщо не се споменава фактът, че дружеството не произвежда процесния продукт от свое име и за своя сметка, и последващото становище, в което за първи път се появява името на Велси 2000” ЕООД. Първоначално се твърди, че дружеството работи с няколко независими търговци, докато от представеното в последствие споразумение става ясно, че цялата произведена партида от анасоновата спиртна напитка и коктейл под бранда “Зорбас”, са предназначени изключително и само за „Велси 2000” ЕООД. Съгласно т. 4 от Споразумението “Произведените количества ще бъдат продавани изключително на Велси 2000 или посочено от последното трето лице на цени, определени от СИС Индустрийс и одобрени от Велси 2000 към момента на продажбата с актуалните пазарни условия”. 
По същият начин в първоначалното становище на “СИС Индустрийс” ООД е изразено предположение, че някой от “независимите” търговци, с които работи е възможно да е изготвило рекламата, а от споразумението става ясно, че “Велси 2000” ЕООД ще рекламира напитките, от свое име и за своя сметка, като изрично е упоменато, че “СИС Индустрийс” ООД няма право да извършва каквито и да е било рекламни или други маркетингови дейности на описаните напитки. 

Друг довод, който разколебава доказателствената сила на представеното споразумение произтича от факта, че този документ не съдържа обичайните и необходими клаузи на договор за изработка, доколкото не съдържа в себе си изисквания към качествата на продукта, конкретни количества, финансови параметри, срокове за изработване и доставка, неустойки за неизпълнение или лошо изпълнение и др. Основната част от клаузите са съсредоточени върху начина на етикетиране, рекламата и дистрибуцията на готовия продукт. В представения анекс към договора, за първи път се появява заявка за определени количества, но в него също няма договорена цена, нито други изисквания към продукта.  
В същото време, остава неясно защо ако “Велси 2000” ЕООД е заявило, че разполага с финансов ресурс и има амбициите да заеме водещо място сред търговците в България на пазара на едро на алкохолни напитки, то в нито един от използваните етикети на напиката не присъства надпис указващ „произведено за Велси 2000 от СИС Индустрийс” (или посочване на съответния винзавод), „бутилирано за Велси 2000 от СИС Индустрийс” или др.под., което е обичайна практика при наличие на твърдените взаимоотношения. Икономически необосновано и следователно нелогично е, дадено дружество да инвестира значителни средства в производството, търговията и разработването на масирана рекламна кампания (билд-бордове, телевизионни клипове, рекламни табели, печатна реклама и т.н.) без името му по никакъв начин да се свърже с този процес. Подобно поведение не кореспондира с намеренията на дружеството – да се утвърди на съответния пазар.
По отношение на действията на двете дружества във връзка с рекламата, отново на 5.10.2009г., е представен Протокол (т. 12 от фактическата част), според който управителката на „СИС Индурстрийс” ООД поискала от „Велси 2000” ЕООД да се прекрати рекламата на напитката „Зорбас”, а последното дружество е заявило че ще спре излъчването и разпространението на всяка реклама в тази връзка. Видно обаче от установеното в т. 9, т. 10 и т. 11 от фактическата част, това не е било направено и не само, че рекламата не е била преустановена, но са се появили и нови реклами в печатни издания.

Въпреки многократните опити през целия ход на проучването, Комисията не можа да установи никакъв контакт с представители на „Велси 2000” ЕООД, което попречи на Комисията да получи потвъждение относно установените между двете дружества взаимоотношения, както и на конституирането на „Велси 2000” ЕООД като страна в настоящото производство. Отправеното искане в тази насока от страна на „Велси 2000” ЕООД само ден преди провеждането на откритото заседание за разглеждане на преписката и изслушване на страните, представлява опит за шиканиране на процеса и неоправдано забавяне на произнасянето на Комисията. Още повече, че в случая не е налице хипотезата на задължително другарство, при което образуването на производство срещу всички другари да е предпоставка за допустимост на процеса. 

Извън представеното споразумение, Комисията установи достатъчно други доказателства, които обосновават прякото участие на “СИС Индустрийс” ООД към процесната реклама и нейното разпространение и съответно неговата самостоятелна отговорност.

От последното становище на “СИС Индустрийс” ООД от 05.10.2009г., става ясно, че самото то е предложило рецептурата за напитката и използването на наименованието „Зорбас”. Твърди се също така, че между “СИС Индустрийс” ООД и “Велси 2000” ЕООД са водени продължителни преговори за вида на напитките и „техния външен вид”, а на 09.03.09 е бил подписан Анекс, с който са уточнени етикетите на продуктите. От тези признания на “СИС Индустрийс” ООД, става ясно, че негови представители са били пряко ангажирани в процеса на наименование и оформление на външния вид на напитката. Самото “СИС Индустрийс” ООД твърди, че между страните по Споразумението са водени продължителни разговори, както за външния вид на напитките, така и за етикетите и за използваните върху тях думи. Използването на отделните елементи от цялостната визия на бутилките – „узаки” и споменаването на личността „Зорбас”, е предлагано както от “СИС Индустрийс” ООД, така и от „Велси 2000” ЕООД. Съчетанието им е допринесло в значителна степен за формиране на първоначалната идея въпросната напитка да се оприличи по някакъв начин на известната гръцка напитка – УЗО. Това, че в последствие цялостната рекламна концепция се е развила на тази плоскост само подкрепя факта, че първоначално идеята е възникнала между “СИС Индустрийс” ООД и „Велси 2000” ЕООД. Защитната теза, че “СИС Индустрийс” ООД не е „предоставяло” на „Велси 2000” ЕООД да извършва реклама всъщност няма отношение към централния въпрос на производството. Двете страни са работили съвместно и в съгласие, във връзка с алкохолната напитка „Узаки Зорбас”, което се подкрепя както от представените от “СИС Индустрийс” ООД Споразумение, Анекс към него и от изявлението, че “СИС Индустрийс” ООД е предоставило на „Велси 2000” ЕООД контактите си с водещи български медии и с агенция за медия планиране и т.н.
В подкрепа на изложеното е и външният вид на етикета на  процесната напитка. Сам по себе си той също представлява рекламно послание, целящо лесна разпознаваемост на съответния продукт сред потребителите. Изправени пред избора от разнообразни стоки от един и същ вид, потребителите обръщат внимание на етикета и възприемат изобразеното върху него, доколкото той е неизбежен елемент от цялостната визия на продукта и дава най-ясна и концентрирана представа за него. Същевременно, наред с тази информация за стоката, етикетът  цели да я промотира директно на пазара, сред потенциалните купувачи. 

Комисията счита, че тук е мястото да се посочат някои основни характеристики на етикета на дадена стока, които в конкретния случай имат значение както за същността на извършеното нарушение, така и за субекта, носещ отговорност.

Съгласно Закона за храните
 етикетирането включва: „всички текстове, обозначения, марки на производителя и търговски марки, изображения и знаци, които придружават или се отнасят за дадена храна и са нанесени върху опаковката й под формата на етикет, пръстен или капак, поставен върху нея, или са отразени в документи, указания и обяви, които ги съпровождат.”

От тази дефиниция става ясно, че основните функции на етикета са както да предоставят на потребителя определена задължителна информация, посочена в съответните нормативни актове, така и да бъдат носител на определени обозначения (марки на производителя, търговски марки, знаци и др.), които имат чисто маркетингова цел – да наблегнат върху конкретни особености на продукта, да привлекат вниманието на потребителя и да създадат, наложат и поддържат определени трайни асоциации в съзнанието му.  

Относно същността на извършеното нарушение тук може само да се допълни, че използването на наименованието „Zorbas”, изписано в специфичен шрифт; обозначението OUZAKI; използваният знак на гръцки Акропол ограден с венец и дъговиден надписи: traditional quality; цветовете синьо и бяло, както и хоризонталните декоративни фризове в горната и долната част на етикета – в своята съвкупност създават цялостно впечатление за продукт – спиртна напитка с гръцки произход – УЗО. Етикетът, поставен върху лицевата част на бутилката има преди всичко търговско и рекламно предназначение, и цели изобразеното върху него да привлича вниманието и да се запомня.

За да се направи извод относно субекта, носещ отговорност, е необходимо да се анализира останалата част от етикетирането. Освен описаното по-горе предназначение, процесът на етикетиране включва предоставяне и на друга, съществена информация за потребителя. За избягване на неточности, пропуски и неясноти, законодателят е въвел редица изисквания към тази част от етикетирането.

Така например в чл. 9, ал. 2 от Закона за защита на потребителите е посочено, че „етикетът задължително съдържа информация за производителя и вносителя, ако стоката е от внос, за вида на стоката ...”, а в ал. 3 е уточнено, че информацията, съдържаща се в етикета, трябва да бъде разбираема, достъпна, ясна и да не бъде подвеждаща. Наредбата за означаването и търговското представяне на вината, спиртните напитки и продуктите от грозде и вино
 съдържа множество специфични изисквания за този вид продукти, някои от които са определени като „задължителни индикации”. Именно като такива (чл. 50 от цитираната Наредба) са посочени следните данни: наименование (фирма, статут и седалище на производителя (т. 6); наименование (фирма, статут и седалище на бутилиращото предприятие, когато напитката е бутилирана или налята в съдове с вместимост 60л или по-малко (т. 7) и др.

На етикета, поставен върху задната част на процесната бутилка, прецизно, изчерпателно и точно са посочени всички индикации, задължителни според Наредбата като присъства и надпис: „Произведено и бутилирано от СИС Индустрийс ООД, гр. София, България”.

Доколкото информацията, съдържаща се в етикета, не трябва да бъде подвеждаща (чл. 9, ал. 3 от ЗЗП), Комисията счита, че до доказване на противното, следва да се довери на посочените данни, от които става ясно, че „СИС Индустрийс” ООД е производител на процесната напитка, която и бутилира. Съгласно § 13, т. 3, б. „б” от ДР на ЗЗП, съдържащ дефиниция на понятието „производител”, няма пречка като такъв да се посочи друго лице, различно от това, което по занятие произвежда стоки, стига то да се представи за производител, като постави върху стоката своето име или фирма, свой производствен или друг отличителен знак. Тази условност е възприета от законодателя, именно за да регламентира множеството житейски съществуващи стопански хипотези, при които фактическото производство се извършва за чужда сметка и от чуждо име, т.е. не е имало причина твърдените между  „СИС Индустрийс” ООД и „Велси 2000” ООД уговорки да не намерят адекватно отражение върху етикета на процесната напитка. 
Тъй като обаче, върху етикета ясно и недвусмислено като производител и като бутилиращ е посочено единствено „СИС Индустрийс” ООД, то и негова следва да бъде отговорността за поставените върху напитката означения, включително предния етикет, съдържащ онези елементи, които Комисията възприема като заблуждаващи.

В допълнение, Комисията отчете и информацията, предоставена с последващото становище на ответника  за наличието на спор относно т. нар. „авторски права” върху търговската марка Зорбас между “СИС Индустрийс” ООД и „Велси 2000” ЕООД. Фактът, че “СИС Индустрийс” ООД е имало намерение да регистрира марката Зорбас и по-конкретно за клас 33-спиртни напитки е повече от показателен за това, че дружеството не е участвало единствено и само просто като изпълнител по Възлагателен договор с „Велси 2000” ЕООД. Нещо повече - сътрудничеството по време на целия процес по създаването на продукта, промотирането и предлагането му в търговската мрежа е реализиран с участието и  взаимодействието между двете дружества.

На следващо място Комисията обсъди и сключеното Бизнес споразумение между Нова телевизия и Диема ТВ от една страна и “СИС Индустрийс” ООД от друга, представлявано от Весела Калчишкова – Маркетинг директор на  дружеството. От приложения от Нова телевизия медия план на рекламния спот на напитката Узаки Зорбас е видно, че като клиент фигурира именно дружеството-производител - “СИС Индустрийс” ООД, а не “Велси 2000” ЕООД. На практика, в противовес с договореното с последното дружество, именно “СИС Индустрийс” ООД е действало при промотирането на продукта в ефирната телевизия.  
Впоследствие на 20.11.2009г. ответното дружество представя като ново доказателство кореспонденцията си с Нова телевизия, от която съобщават, че наред с посоченото Бизнес Споразумение от 14.01.2009г., налице е и договор с рекламна агенция “Пиеро 97 МА” АД от 01.01.2009г., която преговоря и закупува от свое име телевизионна реклама на продуктите Ouzaki Zorbas mixed drink по “Нова телевизия-Първи частен канал” и “Диема вижън” ЕАД
. Независимо от това обаче, представените писмени доказателства не изключват наличието на действително подписано бизнес споразумение с ответника и приложен медия план, от който е видно, че именно неговото име е посочено във връзка с реализираната реклама на напитката в ефира на телевизията 

Дали лицето Весела Калчишкова лично е представлявало “СИС Индустрийс” ООД при подписването на бизнес споразумението, при условие, че съгласно твърденията на ответника, в този период то не е изпълнявало служебните си задължения, е въпрос от сферата на трудовоправните отношения между двете страни и няма отношение към настоящия спор.

В подкрепа на изложеното е и обстоятелството, че същото лице - Весела Калчишкова, отново в качеството си на мениджър на “СИС Индустрийс” ООД, е изпратило електронно писмо до редакцията на вестник “Новините днес”, с което е пожелало публикуването на процесната реклама, като каре, в три от броевете на вестника. Независимо от обстоятелството, че в приложената фактура като доказателство за публикуваната реклама фигурира трето дружество, а именно „Девел” ЕООД, фактът, че заявката за реклама е подадена от служител на ответника, в изпълнение на специфичните му функции, а именно- маркетинг –мениджър на “СИС Индустрийс” ООД, е достатъчен сам по себе си, за да обоснове прякото му участие в разпространението на процесната реклама. Според твърденията на ответника и приложените от него като доказателства болнични листа и справки от НОИ, в този период лицето Калчишкова е било в отпуск по майчинство. Без да оспорва този факт, Комисията отчита обстоятелството, че заявката за публикуване на процесната реклама е изпратена от  служебен e-mail и по-конкретно VeselaKalchishkova@sisindustries.bg, т.е. независимо от това кой точно е физическият подател на съобщението, той е служител на дружеството и в това си качество е предприел съответните действия, използвайки служебен e-mail с разширение „@sisindustries.bg”, което демонстрира и потвърждава принадлежността му към това дружество.

Косвено доказателство в тази насока е и сключеният договор между „Медиа Сейлс” ООД и „Девел” ЕООД. Отново в ролята на възложител е дружеството „Девел” ЕООД, което цели да промотира рекламата на Узаки Зорбас чрез ефира на честотите на  „Радио Вероника”. В края на договора обаче, като адрес за кореспонденция на възложителя е посочен адресът за кореспонденция на “СИС Индустрийс” ООД, а като негов представляващ - лицето Рени Стайкова, което всъщност е управител на “СИС Индустрийс” ООД. Същевременно от направените справки в Търговския регистър липсват каквито и да било данни за връзка между двете дружества “СИС Индустрийс” ООД и „Девел” ЕООД, било посредством определени лица или идентични адреси. Следователно в посочения възлагателен договор би трябвало да фигурира като адрес ако не този на „Девел” ЕООД, поне адресът на “Велси 2000” ЕООД, т. к единствено  това дружество разполага с правото  да изготвя и разпространява рекламата. На практика вместо това, “СИС Индустрийс” ООД и неговият  управител са посочени като алтернатива за контакт с възложителя. Това обстоятелство допълнително подкрепя извода, че “СИС Индустрийс” ООД е не само производител, но и пряк участник  в разпространението на процесната реклама. Комисията не възприема за обосновано възражението, направено от “СИС Индустрийс” ООД, че причината за това разминаване е, че Рени Стайкова е била едновременно управител на още няколко дружества със същия адрес, като този на “СИС Индустрийс” ООД. Това възражение няма никаква връзка със статута на “Девел” ЕООД, в което Рени Стайкова никога не е имала никакво участие, нито е била управител, нито пък дружеството е регистрирано на този адрес. 

Нормата на чл. 32, ал. 2 от ЗЗК посочва кръга на лицата, носещи отговорност за заблуждаваща реклама. Това са рекламната агенция и рекламодателя. От друга страна законът не дава легална дефиниция на понятието рекламодател, като по презумпция се приема, че това може да е или производителят или търговецът на дадения продукт. Това е така защото, това са пряко заинтересуваните лица от промотирането на стоката, доколкото успешната й реализация би им донесла печалба. Хипотетично е възможно, при по-сложни договорни отношения, във връзка с производството на даден продукт или предоставянето на дадена услуга, рекламодател да се яви и трето лице, извън конкретния производител или търговец. Комисията счита, че при тълкуване на това понятие следва да се отчете и формулировката дадена в Националните етични правила на Националният съвет за саморегулация (НСС)
, според която „понятието „рекламодател” означава всяко физическо или юридическо лице, което директно или индиректно промотира стоки, услуги, права, задължения, фирми, търговски марки, символи и пр. директно или чрез агент или посредник”. 
От събраните по преписката доказателства, преценени в тяхната съвкупност, Комисията установи безспорно, че “СИС Индустрийс” ООД участва в рекламния процес и промотирането на произведената от него напитка, което според Комисията е достатъчно основание да приеме, че с поведението си това дружество осъществява състава на нарушение по чл. 32, ал. 2, във връзка с чл. 33, ал. 1 от ЗЗК.

По чл. 35,  от ЗЗК

Доколкото служебно образуваното производство за евентуално извършено нарушение  по чл. 33, във връзка с чл. 32 и чл. 35  от ЗЗК от страна на “СИС Индустрийс” ООД, е свързано с промотирането и предлагането на пазара на напитка Узаки Зорбас, поведението на ответното дружество следва да бъде анализирано и с оглед хипотезата на чл. 35, ал. 1 от ЗЗК, която въвежда забрана за имитация чрез външния вид на даден продукт.

Нормата на чл. 35, ал. 1 от ЗЗК установява по императивен начин забрана за предлагане на стоки/услуги с външен вид, опаковка, маркировка, наименование или други белези, които заблуждават или могат да доведат до заблуда относно произхода, производителя, продавача, начина и мястото на производство, източника и начина на придобиването или на използването, количеството, качеството, естеството, потребителските свойства и други съществени характеристики  на стоката или услугата.  

На първо място фактическият състав изисква да е налице предлагане на стока или услуга, т.е. даденият продукт реално да присъства на пазара. В настоящия случай предлагането на спиртна напитка Узаки Зорбас в търговската мрежа  е безспорно доказано. Колкото до нискоалкохолната напитка със същото наименование, но с 13 об% алкохол, такава не бе установено от страна на Комисията да е била предлагана на пазара. Въпреки това, този факт е ирелевантен в случая, т.к. етикетите на двата продукта са сходни и създават еднаква погрешна асоциативна представа, че напитките имат характеристиките на традиционното гръцко узо. 

На следващо място, за да е налице имитация по смисъла на чл. 35, ал. 1 е необходимо да се установи наличие не на каквато и да е заблуда, а объркване или възможност за обръкване с друг конкретен сходен продукт илипроизводител/ търговец. В разглеждания случай опасността от заблуждение се отнася до това, че напитката Узаки Зорбас може да бъде припозната със спиртната напитка узо като родово понятие. Както стана ясно по-горе узото е вид спиртна напитка, която може да се произвежда под различни наименования и търговски марки (Plomari (Πλωμάρι), Tsantali (Τσάνταλη), 12, Ouzo MINI (Ούζο ΜΙΝΙ) и т.н.). В случая, процесната напитка Узаки Зорбас, чрез своя външен вид и начин на представяне (рекламиране) цели да създаде погрешна представа относно съдържанието и произхода й, а не да имитира конкретна гръцка напитка Узо, произвеждана под  конкретна марка. В този смисъл следва да се приеме, че заблудата възниква по отношение на процесния продукт като цяло, без да е налице имитация на друга конкретно идентифицирана марка или друг производител/търговец. 

С оглед на изложеното Комисията приема, че не е налице имитация по смисъла на чл. 35, ал.1 , поради което действията на “СИС Индустрийс” ООД не осъществяват фактическия състав на разпоредбата.

Относно определяне размера на имуществената санкция

Съгласно чл. 27, ал. 2 от ЗАНН и в съответствие с Методиката за определяне размера на имуществените санкции и глоби по ЗЗК при определяне на наказанието се вземат предвид тежестта на нарушението, подбудите за неговото извършване и другите смекчаващи и отегчаващи вината обстоятелства, както и имотното състояние на нарушителя.

Принципно нарушенията в областта на нелоялната конкуренция крият по-ниска степен на обществена опасност в сравнение с останалите видове нарушения по Закона за защита на конкуренцията. В този смисъл, те имат по-слаб антиконкурентен ефект върху пазарната среда, което обуславя и налагането на по-ниски по размер санкции.
Същевременно при преценката относно точния размер на санкцията, в случая следва да се отчетат обстоятелствата, свързани с характера на нарушението, степента на обществена опасност, неговата продължителност и др., които да доведат до налагане на обосновано и справедливо наказание за всяко от дружествата.
В процеса на разследване се установи, че различните начини, посредством които е разпространена процесната реклама, дават възможност същата да достига до неограничен кръг лица. Излъчените спотове на рекламата по ефирните телевизии, разпространяващи се на територията на цялата страна, билд-бордовете, както и публикуваните карета на рекламата във вестници, които се разпространяват както безплатно в рамките на гр. София, така също и  вестници, разпространяващи се в цялата страна увеличава броя на  потенциалните потребители. Фактът, че масираната рекламна кампания е осъществена през летния сезон, през който употребата на подобен вид напитки като Узаки Зорбас обичайно е най-силна, допълнително създава възможност от повишаване интереса на потенциалните клиенти, провокирани от заблуждаващия характер на рекламното послание.

 Поведението на “СИС Индустрийс” ООД и “Ноубъл Графикс” ООД е нарушение на добросъвестната търговска практика, доколкото по този начин се пренебрегват основни принципи на конкуренцията и пазара. Така предприетата рекламна стратегия сочи висока степен на обществена опасност и представлява нежелано явление, което злоупотребява с доверието на потребителите.
Като допълнително утежняващо отговорността обстоятелство, следва да се отчете и фактът, че въпреки наложената временна мярка – спиране на разпространението на рекламата, целяща да намали негативното въздействие на заблуждаваща реклама върху пазара (потребителите и конкурентите), “СИС Индустрийс” ООД не е предприело необходимите адекватни мерки за постигане на този резултат. 
  Комисията счита, че към подобни нарушения не следва да се подхожда снизходително и наказанията следва да имат освен санкционен характер и подчертано превантивна функция.   

При определяне размера на имуществените санкции следва да се отчете необходимостта от съизмеримост с икономическото състояние на дружествата, като при определяне размера на наложените санкции да се позволи на дружествата, след заплащането им, да са в състояние да оперират пълноценно на пазара в конкурентни условия.
Следва да бъде отчетен също така и фактът, че Комисията, с решение № 812/28.07.2009г. е наложила на “СИС Индустрийс” ООД имуществена санкция в размер, възлизащ на 3% от реализирания оборот за 2008г. за неизпълнение на определение на Комисията за налагане на временна мярка – спиране на разпространението на рекламата. Доколкото тази санкция е наложена в рамките на настоящото производство и е свързана с извършването на едно и също нарушение, това обстоятелство следва да се има предвид при конкретизиране размера на окончателната санкция, която не следва да надхвърля общо 10% от оборота за предходната финансова година.

Съгласно отчета за приходи и разходи, оборотът на “СИС Индустрийс” ООД  е в размер на 29 956 000 лв. за предходната финансова година.

Съгласно отчета за приходи и разходи, оборотът на “Ноубъл Графикс” ООД е в размер на 3 017 000 лв.  за предходната финансова година.
С оглед на това и  на основание чл. 100, ал. 1, т. 6 от ЗЗК, Комисията приема, че размерът на имуществените санкции следва да възлиза съответно:

За “СИС Индустрийс” ООД - 4 % от общия оборот за предходната финансова година на дружеството;

За “Ноубъл Графикс” ООД - 2 % от общия оборот за предходната финансова година на дружеството.
Относно наложената временна мярка по чл. 97 от ЗЗК и прекратяване на нарушението

С Oпределение  № 622 / 02.07.2009г.,  Комисията наложи временна мярка - спиране на разпространението на рекламата. Съгласно чл. 97, ал. 2 временната мярка може да се прилага до приемане на решение на Комисията по същество. С настоящото решение Комисията установява, че процесната реклама е заблуждаваща по своя характер и разпространението й е в нарушение на забраната по чл. 32, във връзка с чл. 33 от ЗЗК. След постановяване на настоящото решение временната мярка преустановява своето действие. 

За да се постигне окончателно преустановяване на негативното въздействие на рекламата на напитката „Узаки Зорбас” върху потребителите и конкурентите, Комисията следва, на основание чл. 98, ал. 1 т. 2, във връзка с чл. 60, ал. 1, т. 12 да постанови прекратяване на нарушението, което по същество означава, че в бъдеще рекламата на „Узаки Зорбас”, със съдържанието, обсъдено в настоящото производство, трябва да бъде преустановена във всичките й форми. 

Доколкото етикетите на процесната напитка, съдържат всички елементи от рекламата, приета от КЗК за заблуждаваща, преустановяването на нарушението изисква преустановяване на разпространението на алкохолната напитка „Узаки Зорбас” в цялата търговска мрежа с процесните етикети.
По чл. 98, ал. 2 от ЗЗК

С цитираната разпоредба законът е предоставил правомощие на Комисията, по нейна преценка, независимо от наложените имуществени санкции за нарушение по чл. 32 да разпореди на рекламодателя и/или рекламната агенция да огласят за своя сметка и по подходящ начин решението, с което е установено нарушението или част от него, както и съответната коригирана реклама. 

Доколкото в случая нарушението произтича от самото наименование на процесната напитка, Комисията намира, че рекламата не би могла да бъде коригирана по никакъв начин. Както бе посочено по-горе преустановяването на нарушението изисква, освен прекратяване на разпространението на рекламата и  промяна на наименованието „Узаки Зорбас”, съответно и промяна на етикетите на продукта.

Поради това, възползвайки се от правомощието, предоставено й от чл. 98, ал. 2 от ЗЗК, Комисията следва да разпореди на “СИС Индустрийс” ООД и “Ноубъл Графикс” ООД да огласят за своя сметка онази част от настоящото решение, която подробно отразява аргументите на Комисията относно това, защо процесната реклама се приема за заблуждаваща и по-конкретно анализът и по чл. 33 от правните изводи на настоящото решение. 
Комисията намира, че подходящ начин за огласяване на тази част от решението, е чрез публикуване на съответната извадка от настоящото решение в два национални печатни ежедневника. 
С оглед на изложеното и на основание чл. 98, ал. 1, т. 1, т. 2 , т. 3 и ал. 2 от ЗЗК,  Комисията за защита на конкуренцията
Р  Е  Ш  И :
1. УСТАНОВЯВА ИЗВЪРШЕНО НАРУШЕНИЕ по чл. 32, ал. 2, във връзка с чл.33  ал.1 от ЗЗК от страна  на“СИС Индустрийс” ООД  , със седалище и адрес на управление: гр. София 1421, област София ( столица) , община Столична, ул. “Джеймс Баучър” № 77, ет.2 и НАЛАГА ИМУЩЕСТВЕНА САНКЦИЯ в размер на 1 198 240лв. (един милион, сто деветдесет и осем хиляди, двеста и четиридесет лева ).

2. УСТАНОВЯВА ИЗВЪРШЕНО НАРУШЕНИЕ по чл. 32, ал. 2, във връзка с чл.33  ал.1 от ЗЗК от страна на „Ноубъл Графикс” ООД , със седалище и адрес на управление: гр. Димитровград 6400, община Димитровград, област Хасково, ул. “Втори Септември” № 4  и НАЛАГА ИМУЩЕСТВЕНА САНКЦИЯ в размер на 60 340лв. ( шестдесет хиляди, триста и четиридесет лева) лева.

3. ПОСТАНОВЯВА ПРЕКРАТЯВАНЕ НА НАРУШЕНИЕТО по т. 1 и т. 2 от настоящото решение.

4. РАЗПОРЕЖДА НА  “СИС Индустрийс” ООД и “Ноубъл Графикс” ООД В ЕДНОСЕДМИЧЕН СРОК ОТ ВЛИЗАНЕ В СИЛА НА НАСТОЯЩОТО РЕШЕНИЕ ДА ГО ОГЛАСЯТ за своя сметка  в два национални ежедневника.

5. УСТАНОВЯВА, ЧЕ НЕ Е ИЗВЪРШЕНО НАРУШЕНИЕ по чл.35, ал.1 от ЗЗК от страна на “СИС Индустрийс” ООД, със седалище и адрес на управление: гр. София 1421, област София (столица), община Столична, ул. “Джеймс Баучър” № 77, ет.2.
Сумите следва да бъде внесени в 30 (тридесет) дневен срок от влизане в сила на решението. 

Глобите и имуществените санкции се внасят на името и по сметка на КЗК - БНБ – Централно управление, пл. “Ал. Батенберг” № 1, IBAN: BG32 BNBG 9661 30 00101701; BIC код на БНБ: BNBG BGSD или в брой в касата на Комисията. 

Решението подлежи на обжалване пред Върховния административен съд в 14-десетдневен срок от съобщаването му на страните.

                                            ПРЕДСЕДАТЕЛ:

                                          .......................

                                         Петко Николов

  ЗАМ.-ПРЕДСЕДАТЕЛ:                                ЗАМ.-ПРЕДСЕДАТЕЛ:

      ...................................                                       .....................................

Александър Александров                                        Реджеб Мустафа

                                        ЧЛЕНОВЕ:

                                       .......................

                                    Весела Антонова

                                       .......................

                                      Диана Хитова

                                        .......................

                                     Евгений Иванов

                                       .......................

                                    Ненко Темелков

� Видно от предоставени от дружеството фактури № 0000004164 / 29.06.2009г. , № 0000004221 / 22.07.2009г., 2 броя бутилки „Узаки Зорбас”, представляващи  анасонова спиртна напитка с 40 об. % и коктейлна напитка с 13 об. %.


� Копие на техническата спецификация е предоставена с писмо на МИЕ вх. № към КЗК-566 / 07.08.2009г.


� тайна.


� Съгласно информацията, предоставена от Радио Вероника.


� С Определение № 11191 / 30.09.2009г. 3-членен състав на ВАС потвърждава наложената, с Определение № 622 / 02.07.2009г. на КЗК, временна мярка.


� Фактура № 000000054 /23.07.2009г.


� Възлагателното писмо има валидност за периода 28.05.2009г-31.12.2009г., но липсва точна дата, от която да е видно кога конкретно е подписано писмото.


� Фактури с № 0000007067/23.07.2009г.;№ 0000007066 / 23.07.2009г.; № 0000006928/30.06.3009г.; № 0000006927 /30.06.2009г.


� Извадката е от броя на сп. „Бакхус” за месец октомври 2006г. Електронното издание на сп. „Бакхус”, където е поместена същата информация е: http://www.bacchus.bg/show.php?storyid=787803.


� т.4 от Установените факти


� Приета с ПМС № 55 от 06.04.2000 г.


� т.13 от Установени факти.


� Виж § 1, т. 19 от Допълнителните разпоредби на Закон за храните.


� Приета с ПМС № 55 от 06.04.2000г., в сила от 14.04.2000г. 


� По силата на Възлагателно писмо, подписано от Велси 2000” ЕООД и “Пиеро 97 МА” АД .


� Националният орган за саморегулация е сдружение с нестопанска цел в обществена полза - независим орган за саморегулация в рекламата и търговската комуникация в България. 

